## La Filmoteca d’Estiu projecta ‘Flow, un mundo que salvar’ de Gints Zilbalodis

*** La Filmoteca d’Estiu està organitzada per l’IVC i se celebra de l’1 al 30 d’agost en els jardins del Palau de la Música
* *Flow, un mundo que salvar* va obtindre l’Oscar i el Globus d’Or a la millor pel·lícula d’animació**

La Filmoteca d’Estiu projecta el dissabte 9 i el diumenge 10 d’agost, a les 22:30 hores, *Flow, un mundo que salvar* (2024), de Gints Zilbalodis. Amb una duració de 83 minuts, la pel·lícula es projecta dins del cicle ‘Collita de premis’, que arreplega els llargmetratges guanyadors en els principals esdeveniments cinematogràfics nacionals i internacionals.

Estrenada en la secció ‘Una certa mirada’ del Festival de Cannes, *Flow, un mundo que salvar* va guanyar l’Oscar i el Globus d’Or a la millor pel·lícula d’animació. També va obtindre quatre guardons en el Festival Internacional d’Animació d’Annecy: el Premi del Jurat, Premi a la Distribució, Premi del Públic i el Premi a la Millor Música Original.

La pel·lícula té com a protagonista un gat, que es desperta en un món cobert d’aigua, en el qual la raça humana sembla haver desaparegut. Busca refugi en un vaixell amb un grup d’altres animals. Però portar-se bé amb ells resulta ser un repte encara més gran que superar la seua por a l’aigua. Tots hauran d’aprendre a superar les seues diferències i adaptar-se a este nou món en el qual es troben.

Sobre l’absència de diàlegs en el seu segon llargmetratge d’animació, després de l’èxit d’*Away* (2019), el cineasta letó Gints Zilbalodis assenyalava en *Variety*: “Tots els personatges són animals i volíem que es comportaren com a tals, per a conservar l’essència de la pel·lícula. No és una producció de Disney. No puc dir al públic el que està passant en els seus caps. Este silenci em va permetre ser més expressiu amb altres ferramentes cinematogràfiques. Per exemple, vaig poder concentrar-me en la càmera”.

**‘Collita de premis’**

Dins del cicle ‘Collita de premis’ també es podran vore *La infiltrada* (2024) d’Arantxa Echevarría, Goya a millor pel·lícula de ficció (11 i 12 d’agost); *El 47* (2024) de Marcel Barrena, Goya a millor pel·lícula de ficció (14 i 15 d’agost), i *Emilia Pérez* (2024) de Jacques Audiard, Goya a millor pel·lícula europea i millor pel·lícula en els Premis del Cine Europeu (23 i 24 d’agost).

**Patrimoni audiovisual valencià**

Per sext any consecutiu, la Filmoteca d’Estiu recorda la labor de recuperació i conservació del patrimoni cinematogràfic que du a terme la Filmoteca Valenciana. Cada sessió s’obrirà amb un muntatge de pel·lícules domèstiques de temàtica estiuenca depositades, digitalitzades i conservades en l’arxiu fílmic de Paterna.

Estes projeccions servixen per a recordar la missió essencial de l’arxiu de la Filmoteca Valenciana: la salvaguarda del patrimoni audiovisual valencià i de la memòria col·lectiva.

**Horaris i venda d’entrades**

Les projeccions de la Filmoteca d’Estiu se celebren de dilluns a diumenge, excepte els dimecres, que no hi ha sessió. La projecció s’inicia a les 22:30 hores i la taquilla s’obri a les 21:30 hores. La programació per dies i la venda d’entrades anticipades en línia estan disponibles en la web de l’IVC.

La Filmoteca d’Estiu és una activitat de la Conselleria d’Educació, Cultura, Universitats i Ocupació, organitzada per l’Institut Valencià de Cultura, a través de la Filmoteca Valenciana. La seua celebració és possible gràcies a la col·laboració de l’Ajuntament de València, que cedix els jardins del Palau de la Música com a espai de les projeccions, i al patrocini de Cerveza Turia.

Fecha: 08/08/2025